**Tájékoztatás szociális ellátásokról**

**Tisztelt Lakosság!**

Nagykanizsa Megyei Jogú Város Közgyűlésének a pénzbeli és természetben nyújtott szociális ellátásokról szóló 6/2015. (II.16) önkormányzati rendelete alapján Önkormányzatunk az alábbi települési támogatásokat nyújtja:

**Pénzbeli szociális ellátások**

1. **ápolási hozzájárulás**, mely a 18. életévet betöltött, tartósan beteg, gondozásra szoruló hozzátartozójának állandó otthoni ápolását, gondozását végző személy részére biztosított anyagi hozzájárulás. Jövedelemhatárhoz kötött, 6 hónap időtartamra megállapított hozzájárulás, mely a jogosultság lejáratát követően ismételten kérelmezhető. *(jogszabály és a nyomtatvány: város élete – segélyek – ápolási hozzájárulás)*

1. **rendszeres gyógyszer hozzájárulás** az egészségi állapot megőrzése és helyreállítása érdekében közgyógyellátásra nem jogosult személy részére nyújtható, ha a rendszeresen szedendő gyógyszereinek havonta felmerülő költsége a 2.000,- Ft-ot eléri. Rendszeres gyógyszerköltségnek kell tekinteni a krónikus betegséggel összefüggő, havi rendszerességgel szedett, vényköteles gyógyszerek egy havi adagjának költségét. Nem vehetők figyelembe a krónikus betegséggel összefüggésben szedett, vény nélkül kapható, gyógyszernek nem minősülő gyógyhatású készítmények, a táplálékkiegészítők, a vitaminok és a gyógyászati segédeszközök. Jövedelemhatárhoz kötött, 6 hónap időtartamra megállapított hozzájárulás, mely a jogosultság lejáratát követően ismételten kérelmezhető. *(jogszabály és a nyomtatvány: város élete – segélyek – rendszeres gyógyszer hozzájárulás)*

1. **hátralékkezelési hozzájárulás** a szociálisan rászorult személyek részére nyújtott, lakhatási kiadásokhoz kapcsolódó, lakhatást segítő pénzbeli ellátás, amely vissza nem térítendő szociális támogatásnak minősül. A támogatás akkor nyújtható, ha a lakhatási kiadásokhoz kapcsolódó közüzemi hátralék (a továbbiakban hátralék) meghaladja az ötvenezer forintot, ha a hátralékok valamelyikéből fennálló tartozása legalább hat havi, és a hátralék együttes mértéke nem haladja meg a 400.000,- Ft-ot, illetve ha a közüzemi díjtartozása miatt a szolgáltatást már kikapcsolták. A hátraléknak minősül a közüzemi díjtartozás (vezetékes gáz-, áram-, víz- és csatornahasználati díj, szemétszállítás díja), közösköltség-hátralék, a lakbér, és lakáshasználati díj hátralék. Jövedelemhatárhoz, vagyon- és lakásnagysághoz kötött támogatási forma. *(jogszabály és a nyomtatvány: város élete – segélyek – hátralékkezelési hozzájárulás)*

1. **Rendkívüli települési támogatás** a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére nyújtható, adható
	* létfenntartási hozzájárulásként,
	* temetési hozzájárulásként,
	* iskolakezdési hozzájárulásként,
	* eseti gyógyszer - és gyógyászati segédeszköz hozzájárulásként,
	* szilárd tüzelőanyag hozzájárulásként.
	* élelmiszer hozzájárulásként.

A rendkívüli települési támogatás megállapítása iránti kérelemhez csatolni kell a rendkívüli élethelyzet, illetve az időszakosan vagy tartósan fennálló létfenntartási gond alátámasztására szolgáló, többletköltséget igazoló dokumentumokat.

Jövedelemhatárhoz kötött ellátási forma. *(jogszabály és a nyomtatvány: város élete – segélyek – rendkívüli települési támogatás)*

**Természetbeni szociális ellátások, amelyek közvetlenül a szolgáltató részére kerülnek utalásra:**

1. **lakásfenntartási hozzájárulás,** a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott hozzájárulás, amely a közös költséghez, villanyáram-, a gázfogyasztás, a víz- és csatornahasználathoz, a szemétszállítás díjához, valamint a lakbérhez kerül megállapításra. Lakásfenntartási költségnek minősül, a lakhatási költségek körébe tartozó kifizetett közüzemi díj (PB-gázpalack-, vezetékes gáz-, villanyáram-, víz- és csatornahasználati díj, szemétszállítás díja), lakbér, lakáshasználati díj, közös költség, lakáscélú pénzintézeti kölcsön törlesztés, albérleti díj, lakásbiztosítás díja, TV-, Internet előfizetés díja (maximum 5.000,- Ft erejéig). Jövedelemhatárhoz és lakásnagysághoz kötött támogatási forma. *(jogszabály és a nyomtatvány: város élete – segélyek – lakásfenntartási hozzájárulás)*

1. **térítési díj hozzájárulásban** részesíthető az a család, aki a gyermekek védelméről és a gyámügyi igazgatásról szóló 1997. évi XXXI. tv 21/B. §-a alapján ingyenes és kedvezményes gyermekétkeztetésben nem részesül. A hozzájárulás mértéke a fizetendő étkezési térítési díj 30 ill. 50 %-a. A támogatás a tanév időtartama alatt nyújtható be. Jövedelemhatárhoz kötött támogatási forma. *(jogszabály és a nyomtatvány: város élete – segélyek – térítési díj hozzájárulás)*

A támogatásokra az önkormányzat közigazgatási területén bejelentett lakóhellyel vagy tartózkodási hellyel rendelkező és életvitelszerűen is Nagykanizsa Megyei Jogú Város területén lakó személyek jogosultak. A kérelmeket Nagykanizsa Megyei Jogú Város Polgármesteri Hivatalánál kell előterjeszteni személyesen vagy postai úton.

A kérelmet az ellátást igénybevevő vagy meghatalmazottja, továbbá törvényes képviselője nyújthatja be. A meghatalmazást teljes bizonyító erejű magánokirattal, a törvényes képviseletet jellegének megfelelő okirattal kell igazolni.

A települési támogatás formáiról, igénylésük módjáról, a jogosultság feltételeiről további tájékoztatást a **Humánigazgatási csoport ügyfélszolgálatán** **(8800. Nagykanizsa, Erzsébet tér** **7.)** ügyfélfogadási időben (hétfő-szerda-csütörtök) kérhetnek.

Bízom abban, hogy önkormányzatunk - a lehetőségeihez mérten - minden segítséget megad a rászoruló lakosság számára, intézkedéseink a jövőben is megelégedésüket szolgálják.

 **Balogh László**

 **polgármester**